## *הקדשת יחזקאל*

**סיכום שיעור שהועבר בישיבת מרכז הרב** (**כנראה מאת הרב ישעיהו הדרי)**

(הסיכום נכתב ע"י הרב אורי דסברג, ונערך ע"י בראון דסברג)

יחזקאל פרק ב

(א) וַיֹּאמֶר אֵלָי בֶּן אָדָם עֲמֹד עַל רַגְלֶיךָ וַאֲדַבֵּר אֹתָךְ:

(ב) וַתָּבֹא בִי רוּחַ כַּאֲשֶׁר דִּבֶּר אֵלַי וַתַּעֲמִדֵנִי עַל רַגְלָי וָאֶשְׁמַע אֵת מִדַּבֵּר אֵלָי:

(ג) וַיֹּאמֶר אֵלַי בֶּן אָדָם שׁוֹלֵחַ אֲנִי אוֹתְךָ אֶל בְּנֵי יִשְׂרָאֵל אֶל גּוֹיִם הַמּוֹרְדִים אֲשֶׁר מָרְדוּ בִי הֵמָּה וַאֲבוֹתָם פָּשְׁעוּ בִי עַד עֶצֶם הַיּוֹם הַזֶּה:

(ד) וְהַבָּנִים קְשֵׁי פָנִים וְחִזְקֵי לֵב אֲנִי שׁוֹלֵחַ אוֹתְךָ אֲלֵיהֶם וְאָמַרְתָּ אֲלֵיהֶם כֹּה אָמַר אֲדֹנָי ה':

(ה) וְהֵמָּה אִם יִשְׁמְעוּ וְאִם יֶחְדָּלוּ כִּי בֵּית מְרִי הֵמָּה וְיָדְעוּ כִּי נָבִיא הָיָה בְתוֹכָם:

(ו) וְאַתָּה בֶן אָדָם אַל תִּירָא מֵהֶם וּמִדִּבְרֵיהֶם אַל תִּירָא כִּי סָרָבִים וְסַלּוֹנִים אוֹתָךְ וְאֶל עַקְרַבִּים אַתָּה יוֹשֵׁב מִדִּבְרֵיהֶם אַל תִּירָא וּמִפְּנֵיהֶם אַל תֵּחָת כִּי בֵּית מְרִי הֵמָּה:

(ז) וְדִבַּרְתָּ אֶת דְּבָרַי אֲלֵיהֶם אִם יִשְׁמְעוּ וְאִם יֶחְדָּלוּ כִּי מְרִי הֵמָּה:

(ח) וְאַתָּה בֶן אָדָם שְׁמַע אֵת אֲשֶׁר אֲנִי מְדַבֵּר אֵלֶיךָ אַל תְּהִי מֶרִי כְּבֵית הַמֶּרִי פְּצֵה פִיךָ וֶאֱכֹל אֵת אֲשֶׁר אֲנִי נֹתֵן אֵלֶיךָ:

(ט) וָאֶרְאֶה וְהִנֵּה יָד שְׁלוּחָה אֵלָי וְהִנֵּה בוֹ מְגִלַּת סֵפֶר:

(י) וַיִּפְרֹשׂ אוֹתָהּ לְפָנַי וְהִיא כְתוּבָה פָּנִים וְאָחוֹר וְכָתוּב אֵלֶיהָ קִנִים וָהֶגֶה וָהִי:

יחזקאל פרק ג

(א) וַיֹּאמֶר אֵלַי בֶּן אָדָם אֵת אֲשֶׁר תִּמְצָא אֱכוֹל אֱכוֹל אֶת הַמְּגִלָּה הַזֹּאת וְלֵךְ דַּבֵּר אֶל בֵּית יִשְׂרָאֵל:

(ב) וָאֶפְתַּח אֶת פִּי וַיַּאֲכִלֵנִי אֵת הַמְּגִלָּה הַזֹּאת:

(ג) וַיֹּאמֶר אֵלַי בֶּן אָדָם בִּטְנְךָ תַאֲכֵל וּמֵעֶיךָ תְמַלֵּא אֵת הַמְּגִלָּה הַזֹּאת אֲשֶׁר אֲנִי נֹתֵן אֵלֶיךָ וָאֹכְלָה וַתְּהִי בְּפִי כִּדְבַשׁ לְמָתוֹק:

(ד) וַיֹּאמֶר אֵלָי בֶּן אָדָם לֶךְ בֹּא אֶל בֵּית יִשְׂרָאֵל וְדִבַּרְתָּ בִדְבָרַי אֲלֵיהֶם:

### נבואה באווירת קינה

במעשה המרכבה משולבת הקדשת הנביא. עיין פרק ב,ו עד ג,ג שדומה בתכנו להקדשות הנביאים האחרונים.

"וכתוב עליה קינים והגה והי", (ב,ט), יחזקאל הוא כמעט היחיד בנביאים שנצטווה לשאת קינות על עמים (חוץ מ"ויקונן ירמיהו על יאשיהו וכו'" בדברי הימים). ומכאן שבתוך ההקדשה מקופלת שליחותו של הנביא משך כל חייו.

כמו כן המושג "פנים ואחור" (שם) מובן כשני פנים לשליחותו הנבואית, פנים: נבואות הנחמה, אחור: נבואות הקינה, והשווה להסבת הפנים של הכרובים בשעת החורבן[[1]](#footnote-1). בשביל יחזקאל החורבן כבר שלם גם לפני שלמעשה נחרב הבית (עיין רש"י פרק י' פסוק א', שהשליחות להחריב הבית כבר בידי המלאך, שהגחלים היו עוממות בידו), ובזה גם נבין את המושגים "פנים ואחור". בשביל יחזקאל המושג קינה אינו שווה למשקל ולמשלי הקינה בשאר הספרים, אלא קינה בשבילו היא דרגת נבואה הרואה את החורבן כשלם. אין ביחזקאל עושר פיוטי כמו בישעיהו, משום שרק כאשר מגיעים לדרגת שמחה גבוהה של "ויהי כנגן המנגן" אז נעשר הלשון בביטויים פיוטיים, ואדרבא לשונו מסורבלת וכבדה. ודברים אלו הם התפרטות נוסחת ההקדשה "קינים", מתוך כך אין לשונו עשירה מבחינה פייטנית וכמובן אין זה תופעה חיצונית התלויה באישיותו של הנביא אלא בתוכן נבואותיו.

### הפה - חיבור בין חומר ורוח

הקדשתו של הנביא בפסוקים הנ"ל, כאמור, כלולים בפרקי המרכבה. הקדשה מצאנו אצל משה ואצל הנביאים הראשונים: ישעיהו, ירמיהו ויחזקאל, ולא נקבע פה אם הייתה הקדשה בשאר הנביאים או לא. בכל ההקדשות מוצאים קשר אל הפה, שהוא הגורם העיקרי במלאכת הנבואה שהיא מלשון "ניב". משה אבי הנביאים הוא היוצא דופן שהוא כבד פה, ואהרן הוא הצריך לתרגם דבריו. בפה מתבטא הפלא של חבור החומר והרוח, ועיין ברמ"א בשו"ע בפירוש "ומפליא לעשות" שהוא פלא חבור החמר והרוח בגוף האדם. כמו כן בפרשת נדרים נאמר "איש כי יפליא וכו'", שהוא פלא שהאדם מדבר שהוא חבור החומר והרוח שאין במלאכים, (עיין במדרש רבה בהבדל בין ישראל והמלאכים). במשה הקשר הוא לקוי משום שהאור הרוחני שלו היה גדול מלעבור בצינורות הגשמיים, וכליו החומריים היו פגומים (עיין במהר"ל פרק כ"ח מגבורות השם). משה רבנו היה צריך מתורגמן, שהוא במדרגה הנמוכה יותר, כדי להעביר לעם את הנבואה מהאור האורגינלי. ובזה תבואר מחלוקת משה ובצלאל במדרש[[2]](#footnote-2), שמשה בדרגתו הגבוהה תופס קודם את התכלית ולכן רוצה קודם את הארון, ואילו בצלאל אומר שאדם בונה קודם ביתו, כלומר אדם במדרגה הנמוכה ולא כמו משה רבנו בדרגתו הגבוהה, "וא"ל משה: בצל אל היית" אתה בצל ואני באור, אני אורגינל ואתה השתקפות האורגינל. אהרן - התרגום של הדבור. בצלאל - התרגום של המעשה. והכל תרגום מן מקור האור - האורגינל. ובזה משה יוצא דופן משאר הנביאים.

ואילו אצל ישעיהו גם מופיע ענין הפה (ישעיהו ו,ה): "כי איש טמא שפתים אנכי", וקלקול אבר זה מתוקן ע"י "הנה נגע זה על שפתיך" (שם, פס' ז). הפה אינו סמל, אלא הבעיה של הנביא כיצד לתרגם את הנבואה העליונה ולהורידה למטה במילים כדי להעבירה לאחר, חבור זה נעשה בפה. הנביא חושש איך יכול להשתמש בפה הפגום, והקב"ה מתקן פגם זה, ואף על פי כן לא תוקן פגם זה לגמרי משום שאמר "ובתוך עם טמא שפתים" (עיין יבמות מט: שכשהגיעו לנסר את פיו מת).

וכן בירמיהו א,ג, המגע עם הפה. ולא בזה הוא מוקדש, ואין זה סמל, אלא זו התאמת הכלים לנבואה, חבור החומר והרוח.

וכן הענין ביחזקאל ששם בולט, שפתיחת הפה היא קליטת הנבואה. ומדגיש הרמב"ם במורה נבוכים שאף על פי שהמגילה כוללת קינות מכל מקום "ותהי בפי כדבש למתוק", המגע עם הקב"ה הוא מתוק. הנחש מזונו מצוי תמיד ואף על פי כן אכילת העפר שלו היא עונש, משום שבזה הוא משולח מאת הקב"ה, והאדם אף על פי שאין מזונו מצוי תמיד מכל מקום בפיו הדבר מתוק משום שהוא זוכה למגע עם הקב"ה, מה שאין כן הנחש.

### היחס בין ישעיהו ויחזקאל

ידועה הגמרא במסכת חגיגה (יג:) שמשווה את ישעיהו ויחזקאל לבן כפר ולבן עיר. ואין לתפוס זאת בפשטות: יחזקאל רואה את המרכבה בתנועה. ישעיהו רואה את הקב"ה יושב במקומו. ישעיהו משלב חזון ומציאות, "וינועו אמות הספים" ופירש רש"י שזה הרעש בימי עזיהו, מה שאין כן יחזקאל. רק בפרק מ"ג פסוק ז' רואה יחזקאל את הקב"ה במקומו ולא בתנועה.

### חיי הנביא ונבואתו

ישעיהו היה קרוב למלכות, ואילו ירמיהו ויחזקאל הם כהנים, וכנראה משתי משפחות שונות. במלכים א' (ב,כו) נזכרת ענתות, וכנראה שם התגוררו בית אביתר, שהיו כהנים שנפסלו לכהונה[[3]](#footnote-3). בן למשפחה זו הוא ירמיהו מצאצאי עלי, ומכאן מוסבר שלא שמענו שירמיהו שהיה בחצר המקדש מדבר על עבודת המקדש והקרבנות. לעומת זאת יחזקאל מדבר הרבה על פרטי פרטים של הלכות בעבודת בית המקדש (עיין יחזקאל מד,טו). יש שייכות בין הנביא לנבואתו, כמו שכתב אברבנאל בריש נביאים ראשונים, יש השלכות מאישיותו של הנביא לתוכן נבואתו, כלומר הקב"ה מראה את נבואתו לנביא כפי אישיותו של הנביא.

1. ראה הסבר לכך ב'הרחב דבר' לשמות כה,כ. [מ.ד] [↑](#footnote-ref-1)
2. מדרש רבה שמות פרשה נ: "ד"א תן לחכם זה בצלאל אתה מוצא בשעה שאמר הקב"ה למשה עשה המשכן בא ואמר לבצלאל אמר לו מהו המשכן הזה אמר לו שישרה הקב"ה שכינתו בתוכו ומלמד לישראל תורה אמר לו בצלאל והיכן התורה נתונה אמר לו משאנו עושים את המשכן אנו עושין הארון א"ל רבינו משה אין כבודה של תורה בכך אלא אנו עושין הארון ואח"כ המשכן לפיכך זכה שיקרא על שמו שנאמר ויעש בצלאל את הארון". [↑](#footnote-ref-2)
3. אביתר גורש ע"י שלמה לענתות והוחלף בצדוק. רוח הקודש ניטלה ממנו ולא יכל לשאול באורים ותומים (יומא עג:): "כל כהן שאינו מדבר ברוח הקודש ושכינה שורה עליו אין שואלין בו שהרי שאל צדוק ועלתה לו אביתר ולא עלתה לו". [מ.ד] [↑](#footnote-ref-3)